ai4bharat/Pralekha huggingface dataset:
कृषी मंत्रालय
केंद्रीय कृषी आणि शेतकरी कल्याण मंत्रालय आणि त्यांच्या विविध शाखांनी आज महिला किसान दिन साजरा केला
नवी दिल्ली, 15 ऑक्टोबर 2022
केंद्रीय कृषी आणि शेतकरी कल्याण मंत्रालयाच्या, कृषी आणि शेतकरी कल्याण संचालनालयाचे, कृषीमधील स्त्री-पुरुष संसाधन राष्ट्रीय केंद्र , तसेच कृषी आणि शेतकरी कल्याण मंत्रालयाच्या अंतर्गत असलेली स्वायत्त संस्था, राष्ट्रीय कृषी विस्तार व्यवस्थापन संस्था यांनी संयुक्तपणे 15 ऑक्टोबर 2022 रोजी 'महिला किसान दिवस' किंवा 'आंतरराष्ट्रीय ग्रामीण महिला दिन' साजरा केला.
संयुक्त राष्ट्रांनी 2023 हे वर्ष आंतरराष्ट्रीय भरड धान्य वर्ष म्हणून घोषित केले असल्याने यावर्षीच्या महिला किसान दिवसाची संकल्पना 'भरड धान्य : महिलांचे सक्षमीकरण आणि पोषण सुरक्षा प्रदान करणे" अशी आहे. या उदघाटनपर कार्यक्रमाचे आयोजन दूरदृश्य प्रणालीच्या माध्यमातून केंद्रीय कृषीमंत्री नरेंद्र सिंग तोमर यांच्या मार्गदर्शनाखाली करण्यात आले होते आणि कार्यक्रमाचे तांत्रिक सत्र हैदराबाद येथील राष्ट्रीय कृषी विस्तार व्यवस्थापन संस्था  द्वारे भारतीय भरड धान्य संशोधन संस्था , हैदराबाद यांच्या तांत्रिक सहाय्याने आयोजित केले जात आहे.
2023 हे वर्ष आंतरराष्ट्रीय भरड धान्य वर्ष म्हणून साजरे करण्याच्या भारत सरकारच्या ठरावाला 72 देशांनी समर्थन दिले आणि संयुक्त राष्ट्रांच्या महासभेने त्याचा स्वीकार करून 2023 हे वर्ष 'आंतरराष्ट्रीय भरड धान्य वर्ष' म्हणून घोषित केले, असे कृषीमंत्री म्हणाले. भारतीय भरड धान्य, या धान्याच्या विविध पाककृती, मूल्यवर्धित उत्पादने जागतिक स्तरावर स्वीकारली जावीत यासाठी भारत सरकारने आंतरराष्ट्रीय भरड धान्य वर्ष, 2023 हे जन चळवळ म्हणून साजरे करण्याचे घोषित केले आहे.
आंतरराष्ट्रीय भरड धान्य वर्षामुळे, जागतिक स्तरावर भरड धान्याचे उत्पादन वाढवणे, कार्यक्षम प्रक्रिया आणि वापर सुनिश्चित करणे, पिकांच्या वारंवारतेचा उत्तम वापर करून घेणे, फूड बास्केटचा मुख्य घटक म्हणून भरड धान्याला प्रोत्साहन देण्यासाठी संपूर्ण अन्न प्रणालींमध्ये उत्तम संपर्काला प्रोत्साहन देणे यासर्वांसाठी संधी उपलब्ध होऊ शकेल.
पंतप्रधान नरेंद्र मोदी यांच्या आत्मनिर्भर भारताच्या संकल्पनेनुसार महिलांना कृषी क्षेत्राच्या विकासात प्राधान्य देऊन त्यांना मुख्य प्रवाहात स्थान देण्यासाठी केंद्र सरकार वचनबद्ध आहे, असे तोमर यांनी सांगितले. महिला या अन्नधान्याच्या प्राथमिक उत्पादक आहेत, जैवविविधतेच्या संरक्षक आहेत आणि भरड धान्य हे आपल्या स्वदेशी अन्न प्रणालीतील महत्त्वाचे अन्नधान्य आहे. भरड शेती जैवविविधतेचे रक्षण करते आणि महिला शेतकऱ्यांना प्रथम शेतकरी म्हणून आणि त्यापाठोपाठ स्वयंरोजगार करण्यासाठी सक्षम बनवते, त्यांच्यात आत्मविश्वास जागृत करून आपल्यासमोरील समस्या व्यवस्थितपणे मांडायला कणखर बनवते त्यामुळे भरड धान्यावर आधारित कृषी म्हणजे बदलत्या काळाशी सुसंगत आहे, असे तोमर यांनी सांगितले.
तोमर यांनी "भारतातील कृषी आणि अन्न प्रणालींमध्ये लिंग असमानता आधारित पुरावे" या पुस्तकाचे प्रकाशन केले. हे पुस्तक धोरणकर्ते , शिक्षणतज्ज्ञ आणि संशोधकांना लिंग विश्लेषणाची गरज असलेल्या क्षेत्रांवर लक्ष केंद्रित करण्यासाठी उपयुक्त ठरेल.S.Patil/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 305
आरोग्य आणि कुटुंब कल्याण मंत्रालय
डॉ. हर्ष वर्धन यांनी कोविड-19 ला सार्वजनिक आरोग्य प्रतिसाद आणि 9 राज्ये / केंद्रशासित प्रदेशांमधील लसीकरणाच्या प्रगतीचा आढावा घेतला.
"गेले 8 दिवस सातत्याने नवीन सक्रिय रुग्णांमधील बरे होणाऱ्यांची संख्या वाढत आहे."
आगामी महिन्यांमध्ये लसीची उपलब्धतता लक्षणीयरित्या वाढलेली दिसेल : डॉ. हर्ष वर्धन
केंद्रीय आरोग्य आणि कुटुंब कल्याण मंत्री डॉ. हर्ष वर्धन यांनी आज कोविड-19 चा सार्वजनिक आरोग्य प्रतिसाद आणि 9 राज्ये / केंद्रशासित प्रदेशांच्या लसीकरणाच्या प्रगतीचा आढावा घेतला. केंद्रीय आरोग्य आणि कुटुंब कल्याण राज्यमंत्री श्री अश्विनीकुमार चौबे यांच्या उपस्थितीत त्यांनी छत्तीसगड, गोवा, हिमाचल प्रदेश, पुदुच्चेरीचे आरोग्य मंत्री आणि अंदमान आणि निकोबार बेटे, चंदीगढ , दादरा नगर हवेली, दमण आणि दीव, लद्दाख आणि लक्षद्वीप यांचे नायब राज्यपाल / प्रशासक यांच्याशी संवाद साधला.
लसीकरण मोहिमेचे निर्णायक महत्त्व विशद करीत मंत्र्यानी अधोरेखित केले की, भारताने आपल्या नागरिकांना लसीच्या एकूण 19,18,89,503 मात्रा दिल्या आहेत.ते म्हणाले की , देशात लस उपलब्धता वाढविण्यासाठी सरकार लस उत्पादकांना पाठिंबा देण्याच्या सक्रिय प्रक्रियेत सरकार आहे. त्यानंतरच्या महिन्यांत देशात लसीच्या उत्पादनात घसघशीत वाढ होईल, अशी अपेक्षा त्यांनी व्यक्त केली. ते पुढे म्हणाले की, ऑगस्ट ते डिसेंबर 2021 या कालावधीत भारत लसीच्या 216 कोटी मात्रा खरेदी करेल तर यावर्षी जुलैपर्यंत 51 कोटी मात्रांची खरेदी केली जाईल. केंद्रीय आरोग्यमंत्र्यांनी असेही म्हटले आहे की, वर्षाच्या अखेरीला देशात किमान सर्व प्रौढ लोकसंख्येचे लसीकरण झाल्याची स्थिती असेल.
श्रम आणि रोजगार मंत्रालय
अटल बिमीत व्यक्ती कल्याण योजना
नवी दिल्ली, 25 नोव्हेंबर 2019
31 मार्च 2019 पर्यंत कर्मचारी राज्य विमा योजनेअंतर्गत 3.49 कोटी व्यक्तींना लाभ मिळाला आहे. अटल बिमीत व्यक्ती कल्याण योजनेअंतर्गत सर्व निकष पूर्ण करणाऱ्या व्यक्ती या योजनेतून मिळणाऱ्या लाभासाठी पात्र आहेत. या योजनेअंतर्गत सप्टेंबर 2019 पर्यंत विमा उतरवलेल्या देशभरातील 58 जणांना 4 लाख 53 हजार 9 रुपयांची मदत देण्यात आली. यामध्ये महाराष्ट्रातील 2 व्यक्तींचा समावेश असून, त्यांना 14 हजार 667 रुपयांची मदत देण्यात आली आहे.
केंद्रीय श्रम आणि रोजगार राज्यमंत्री  संतोष कुमार गंगवार यांनी आज लोकसभेत लेखी उत्तरात ही माहिती दिली.
G.Chippalkatti/J.Patankar/D.Rane
(Visitor Counter : 118
अर्थ मंत्रालय
विशेष आर्थिक क्षेत्र कायद्याऐवजी  नवीन कायदा
देशांतर्गत नियमांपासून बहुतांशी मुक्त असलेल्या जागतिक दर्जाच्या परदेशी विद्यापीठांचे अभ्यासक्रम गिफ्ट सिटी मध्ये सुरु होणार
गिफ्ट सिटी मध्ये आंतरराष्ट्रीय लवाद केंद्र सुरु होणार
देशातील जागतिक शाश्वत व हवामान अर्थपुरवठा भांडवलासाठी गिफ्ट सिटी सुविधा उपलब्ध करून देणार
नवी दिल्ली, 1 फेब्रुवारी 2022
देशातील व्यवसाय व सेवा केंद्रांच्या प्रगतीमध्ये राज्यांचा सहभाग वाढवण्यासाठी विशेष आर्थिक क्षेत्रे  कायदा बदलून त्याजागी नवा कायदा आणला जाईल, अशी घोषणा केंद्रीय अर्थ व कार्पोरेट व्यवहार मंत्री निर्मला सीतारामन यांनी आज केली. संसदेत 2022-23 सालाचा अर्थसंकल्प सादर करताना त्या बोलत होत्या.
उपलब्ध पायाभूत सुविधांचा पूर्ण उपयोग करून घेण्यासाठी व निर्यातीत स्पर्धात्मकता आणण्यासाठी हा नवा कायदा सध्या अस्तित्वात असलेल्या तसेच नवीन सुरु होणाऱ्या सर्व औद्योगिक समूहांना लागू होईल.
गिफ्ट सिटींना अधिक आकर्षक पर्याय बनवण्यासाठी त्यांनी आणखी काही नवे उपक्रमही जाहीर केले.
गिफ्ट - आय एफ एस सी
गिफ्ट सिटीमध्ये आर्थिक व्यवस्थापन, आर्थिक तंत्रज्ञान, विज्ञान, तंत्रज्ञान, अभियांत्रिकी व गणितातील जागतिक दर्जाचे अभ्यासक्रम सुरु करण्यासाठी परदेशी विद्यापीठांना परवानगी दिली जाईल. जागतिक आर्थिक सेवा केंद्रे प्राधिकरण अर्थात IFSCA चे नियम वगळता हि विद्यापीठे इतर देशांतर्गत नियमांपासून मुक्त असतील. या अभ्यासक्रमांमुळे आर्थिक सेवा व तंत्रज्ञानाच्या क्षेत्रात आपल्याला उत्तम दर्जाचे मनुष्यबळ उपलब्ध होईल.
आंतरराष्ट्रीय कायदेतज्ञांमार्फत तंटे सोडवण्यासाठी गिफ्ट सिटी मध्ये एक आंतरराष्ट्रीय लवाद केंद्र उभारण्याचा प्रस्तावही यावेळी सीतारामन यांनी ठेवला. देशातील जागतिक शाश्वत व हवामान अर्थपुरवठा भांडवलासाठी गिफ्ट सिटी मध्ये सुविधा उपलब्ध करून देणार असल्याचेही त्यांनी स्पष्ट केले.
S.Pophale/U.Raikar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 479
अर्थ मंत्रालय
आझादी का अमृत महोत्सव समारंभाचा भाग म्हणून उद्या देशातील सर्व जिल्हयात सर्व सार्वजनिक बँकांचा पतवितरण माहिती कार्यक्रम
आझादी का अमृत महोत्सव कार्यक्रमाचा भाग म्हणून देशभरातील सर्व सार्वजनिक बँका, सर्व जिल्हयात, उद्या म्हणजेच 8 जून 2022 रोजी व्यापक पत वितरण माहिती कार्यक्रम राबवणार आहेत. या अंतर्गत, सर्व ग्राहक आणि संबंधितांना पतविषयक सुविधांची माहिती देत, त्यांच्या शंकांचे निरसन केले जाणार आहे. तसेच विविढ सरकारी योजनांसाठी लाभार्थी नागरीकांची नोंदणीही केली जाईल. या जिल्हयास्तरीय कार्यक्रमाचे संयोजन सर्व सार्वजनिक बँका आणि राज्य स्तरीय बँकर्स समित्या करतील.
केंद्रीय वित्त मंत्रालय सध्या आझादी का अमृत महोत्सव अंतर्गत, 6 ते 12 जून या काळात, आयकॉनिक वीक साजरा करत आहे. या सप्ताहाच शुभारंभ, नवी दिल्लीत विज्ञान भवन इथे पंतप्रधानांच्या उपस्थितीत झाला.
या राज्यस्तरीय कार्यक्रमाच्या माध्यमातून, आझादी का अमृत महोत्सव कार्यक्रम देशाच्या सर्व भागात घेऊन जाण्याचा उद्देश आहे, जेणेकरुन जास्तीत जास्त कर्मचारी आणि ग्राहक यात सहभागी होऊ शकतील. सर्व राज्यस्तरीय बँक समित्या पतविषयक योजनांची माहिती देण्याविषयीचे कार्यक्रम आयोजित करतील. तसेच, प्रधानमंत्री जीवनज्योती बिमा योजना , प्रधानमंत्री सुरक्षा बिमा योजना आणि अटल पेन्शन योजना , अशा योजनांसाठी लाभार्थी नागरिकांची नोंदणी करतील. त्याशिवाय, ग्राहक जनजागृती आणि वित्तीय साक्षरता तसेच विविध बँकांच्या शाखांनी केलेले कार्य, याचा आढावाही यावेळी घेतला जाईल.
भूविज्ञान मंत्रालय
गोव्यात 10 ते 13 डिसेंबर दरम्यान भारत आंतरराष्ट्रीय विज्ञान महोत्सव 2021 चे आयोजन, मुख्यमंत्री डॉ प्रमोद सावंत यांची घोषणा
गोव्यातील 5 हजार विद्यार्थी तीन कार्यक्रमांच्या माध्यमातून करणार जागतिक विक्रम, गिनीज बुक ऑफ वर्ल्ड रेकॉर्डमध्ये होणार नोंद
पणजी, 16 नोव्हेंबर 2021
गोव्यात 10 ते 13 डिसेंबर दरम्यान भारत आंतरराष्ट्रीय विज्ञान महोत्सव 2021 चे आयोजन करण्यात येणार असल्याची घोषणा मुख्यमंत्री डॉ प्रमोद सावंत यांनी आज केली. केंद्रीय भू-विज्ञान मंत्रालय, विज्ञान आणि तंत्रज्ञान विभाग, विज्ञान भारती आणि राष्ट्रीय ध्रुवीय आणि सागरी संशोधन संस्थेने गोवा सरकारच्या सहार्याने आयआयएसएफचे आयोजन केले आहे.
राज्यात अशा प्रकारच्या विज्ञान महोत्सवाचे आयोजन होत असल्याबद्दल मुख्यमंत्र्यांनी आनंद व्यक्त केला. यामुळे विद्यार्थी आणि जनसामान्यांमध्ये विज्ञानाची रुची निर्माण होऊन संशोधन आणि नवोन्मेषाला चालना मिळेल, असे मुख्यमंत्री म्हणाले.
आयआयएसएफ 2021 मध्ये गोव्यातील पाच हजार विद्यार्थ्यांच्या तीन उपक्रमांची गिनीज बुक ऑफ वर्ल्ड रेकॉर्डमध्ये नोंद होणार आहे. तर 7,000 विद्यार्थी पावसाच्या पाण्याची साठवण  मध्ये सहभागी होत संदेश देणार आहेत. तसेच महोत्सवात विद्यार्थ्यांना जगातील सर्वात मोठी दुर्बीण पाहण्याची संधी मिळणार आहे. तिसऱ्या घटनेत विद्यार्थी गगनयान रॉकेटची प्रतिकृती तयार करणार आहेत.
यावर्षीच्या महोत्सवाची संकल्पना ‘विज्ञानातील सर्जनशीलता साजरी करणे’ ही आहे. आयआयएसएफ 2021 मध्ये भव्य विज्ञान आणि तंत्रज्ञान प्रदर्शनासह एकूण 12 कार्यक्रमांचे आयोजन करण्यात आले आहे. देशात स्वातंत्र्याचा अमृत महोत्सव साजरा करण्यात येत आहे, त्याच अनुषंगाने महोत्सवातील कार्यक्रमांची रचना करण्यात आली आहे.
गेल्या वर्षी कोविड-19 महामारीमुळे महोत्सव आभासी पद्धतीने आयोजित करण्यात आला होता. यावर्षी 10 ते 13 डिसेंबर दरम्यान आयोजित करण्यात आलेला महोत्सव आभासी आणि प्रत्यक्ष स्वरुप असा संमिश्र स्वरूपाचा असणार आहे. महोत्सवात 2,000 पारंपरिक कारागीर आपल्या कलाकृतीच्या माध्यमातून विज्ञानविषयक भूमिका मांडणार आहेत. महोत्सवात अत्याधुनिक तंत्रज्ञानाची माहिती देण्यात येणार आहे.
S.Thakur/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 138
संरक्षण मंत्रालय
भारत-चीन सरहद्दीवरील स्थिती
नवी दिल्ली, 6 जून 2020
भारत आणि चीनचे अधिकारी, भारत-चीन सरहद्द क्षेत्रातील सद्यस्थितीवर तोडगा काढण्यासाठी सध्या असलेल्या लष्करी आणि राजनैतिक माध्यमातून निरंतर प्रयत्न करत आहेत. या टप्प्यावर, या प्रयत्नांबद्दल अटकळींवर आधारित कुठलेही निराधार वार्तांकन उपयुक्त ठरणार नाही. त्यामुळे अशा प्रकारचे वार्तांकन टाळण्याचा सल्ला माध्यमांना देण्यात येत आहे.
कर्नल अमन आनंद
जनसंपर्क अधिकारीB.Gokhale/S.Kakade/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
नौवहन मंत्रालय
सरकारने खलाशांसाठी असलेल्या सेवांच्या डिजिटलायझेशनला केला आरंभ : केंद्रीय मंत्री श्रीपाद नाईक
‘अग्निपथ’ योजनेने रोजगाराचे नवे द्वार उघडले, भारतीय नौदलाचे, नौवहन संचालनालय ‘अग्नीवीरांना’ मर्चंट नेव्हीमध्ये सामील होण्यासाठी करणार सहाय्य
गोवा सी मेन असोसिएशन ऑफ इंडियाच्या वतीने साजरा झाला केला नाविक दिन
केंद्रीय पर्यटन आणि बंदरे, जहाजबांधणी आणि जलमार्ग राज्यमंत्री श्रीपाद नाईक यांच्या उपस्थितीत आज नाविक दिन साजरा करण्यात आला. त्यांनी यावेळी उपस्थितांना संबोधित केले. गोवा सीमेन असोसिएशन ऑफ इंडियाच्या वतीने आज मडगाव येथे नाविक दिन साजरा झाला.अनिवासी भारतीय व्यवहार विभागाचे आयुक्त नरेंद्र सवाईकर हे देखील यावेळी उपस्थित होते.
नाविकांना संबोधित करताना केंद्रीय मंत्री श्रीपाद नाईक म्हणाले, सरकारने गेल्या काही वर्षात खलाशांच्या कल्याणासाठी विविध योजना सुरू केल्या असून भविष्यात अधिक बरेच कार्य करण्याचीही गरज आहे.
केंद्रीय मंत्री म्हणाले, "व्यवसाय सुलभते'ला प्रोत्साहन देण्यासाठी, खलाशांशी संबंधित सर्व प्रक्रिया ऑनलाइन करण्यात आल्या आहेत. पारदर्शकता आणि उत्तरदायित्व आणण्यासाठी, नौवहन संचालनालयाने बायोमेट्रिक ओळखपत्र , प्रमाणपत्र स्वयंचलित पद्धतीने जारी करणे, वेगवेगळ्या पध्दतीने वाहतूक करणाऱ्या परीचालक, भर्ती करण्यासाठी परवानगी आणि रोजगारासाठी एजन्सी यासारख्या सेवांच्या डिजिटलायझेशनचा आरंभ केला आहे.
नाविकांना बायोमेट्रिक ओळखपत्र  जारी करणारा भारत हा पहिला देश ठरला आहे. आतापर्यंत 1 लाख 95 हजारांहून अधिक बीएसआयडी कार्ड भारतीय खलाशांना देण्यात आले आहेत. नौवहन संचालनालयाद्वारे उर्वरित 3 लाख 87 हजार कार्ड जारी करण्याचे काम लवकरच पूर्ण होणार आहे.
'अग्निपथ' हे संरक्षण दलात भर्ती करण्याचे एक नवीन प्रारुप आहे; जे तरुणांना संरक्षण दलात सेवा करण्याची संधी देते आणि पुढे जाऊन भारतीय नौदल आणि नौवहन संचालनालय 'अग्नीवीरांना' ही चार वर्षे सेवा पूर्ण केल्यानंतर मर्चंट नेव्हीमधील विविध पदांवर सामील होण्यासाठी उपयुक्त ठरतील,आणि त्याबाबतच्या सामंजस्य करारावर स्वाक्षऱ्या झालेल्या आहेत, असे ही नाईक पुढे म्हणाले.
युवकांनी या योजनेचा अधिकाधिक लाभ घ्यावा, असे आवाहन केंद्रीय मंत्र्यांनी केले.
ते पुढे म्हणाले की, मृत्यू पश्चात कौटुंबिक सहाय्य योजना , महिला खलाशांसाठी मातृत्व लाभ योजना, वृद्धापकाळ लाभ योजना अशा योजनांद्वारे 10,000 ते 2 लाख रुपयांपर्यंत केली जाणारी वित्तीय मदत केवळ खलाशांनाच नव्हे तर त्यांच्या कुटुंबांनाही सहाय्यकारी ठरत आहे.
या योजनांव्यतिरिक्त, नाविकांसाठी मासिक वर्गणीवर आधारित भविष्य निर्वाह निधी देखील उपलब्ध आहे. कोविड-19 मुळे जीव गमावलेल्या भारतीय नाविकाच्या कुटुंबाला 2 लाख रुपयांची आर्थिक मदत आणि कोविड-19 उपचारांसाठी एक लाख रू. पर्यंतच्या वैद्यकीय खर्चाची परतफेड करण्याची योजना यापूर्वीच सुरू करण्यात आल्या आहेत.
कोविड-19 महामारीच्या काळात नाविकांनी अत्यावश्यक सेवा दिल्याबद्दल केंद्रीय मंत्र्यांनी नाविकांच्या सेवेची प्रशंसा केली.
पंतप्रधान कार्यालय
जर तुम्ही कुत्रा पाळण्याचा विचार करणार असाल, तर स्थानिक प्रजातीच्या श्वानाला आपल्या घरी घेऊन या, पंतप्रधानांचे मन की बात कार्यक्रमात प्रतिपादन
पंतप्रधान नरेंद्र मोदी यांनी आजच्या ‘मन की बात’ कार्यक्रमात सोफी आणि विदा या भारतीय लष्करातील ‘चीफ ऑफ आर्मी स्टाफ कंमेंडेशन कार्डस’ या पुरस्काराने सन्मानित श्वानांचा उल्लेख केला. ते म्हणाले, आपल्या लष्करामध्ये, आपल्या सुरक्षा दलांकडे, असे कितीतरी बहादूर श्वान आहेत त्यांनी अनेक बॉम्बस्फोट आणि दहशतवादी कारवायांना रोखण्याचे महत्त्वपूर्ण काम केले आहे, आयईडी आणि दारुगोळा शोधून काढल्याची त्यांनी अनेक उदाहरणे दिली. बीड पोलिसांनी साथीदार सदस्य श्वान रॉकी याला संपूर्ण सन्मानाने अखेरचा निरोप दिला, रॉकीने 300 पेक्षा अधिक गुन्ह्यांची उकल करण्यात पोलिसांना मदत केली होती, याचादेखील पंतप्रधानांनी उल्लेख केला.
स्थानिक प्रजातीच्या श्वानांबद्दल बोलताना पंतप्रधान म्हणाले, त्यांच्या पालनासाठी येणारा खर्च कमी आहे आणि ते भारतीय वातावरणात सामावले जातात. सुरक्षा संस्था स्थानिक प्रजातीच्या श्वानांना आपल्या सुरक्षा पथकात समाविष्ट करत आहेत. भारतीय कृषी संशोधन संस्थेने स्थानिक प्रजातीचे श्वान अधिक चांगले आणि लाभदायक ठरण्यासाठी त्यावर संशोधन केले आहे. त्यांनी श्रोत्यांना एक तरी स्थानिक प्रजातीच्या श्वानाचे पालन करावे, यासाठी प्रेरित केले.
पंतप्रधान कार्यालय
डॉक्टर कलाम यांच्या सोबत गेली अनेक वर्ष खूप जवळून वावरता आल्याबद्दल मी स्वतःला भाग्यवान समजतो: पंतप्रधान
नवी दिल्ली, 15 ऑक्टोबर 2022
माजी राष्ट्रपती दिवंगत डॉक्टर ए पी जे अब्दुल कलाम यांच्या जयंतीनिमित्त पंतप्रधान नरेंद्र मोदी यांनी आज कलाम यांच्या सोबतच्या त्यांच्या आठवणींना उजाळा दिला. मोदी स्टोरी या ट्विटर हँडल वरून डॉक्टर कलाम यांचे चुलत नातू यांनी डॉ.कलाम यांचे पंतप्रधान नरेंद्र मोदी यांच्यासोबत असलेले जिव्हाळ्याचे संबंध आणि कलाम यांनी मागे सोडलेल्या वारशाचा गौरव करण्यासाठी पंतप्रधान मोदी यांनी केलेले प्रयत्न, याविषयीच्या आठवणी जागवल्या होत्या. या ट्वीटला उत्तर देताना पंतप्रधान म्हणतात:
डॉक्टर कलाम यांच्या सोबत गेली अनेक वर्ष खूप जवळून वावरता आल्याबद्दल मी स्वतःला भाग्यवान समजतो. त्यांची बुद्धिमत्ता, विनयशीलता आणि देशाच्या विकासाचा त्यांना असलेला ध्यास हे सर्व मी खूप जवळून अनुभवलं आहे.S.Patil/A.Save/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
संरक्षण मंत्रालय
एनसीसीचा 173 सीमावर्ती आणि किनारपट्टी जिल्ह्यांमध्ये मोठा विस्तार होणार
नवी दिल्ली, 16 ऑगस्ट 2020
संरक्षणमंत्री राजनाथ सिंग यांनी सीमावर्ती आणि किनारपट्टी जिल्ह्यांतील युवकांच्या आकांक्षापूर्तीसाठी राष्ट्रीय छात्र सेनेच्या  मोठ्या विस्तार योजनेला मंजूरी दिली आहे.
पंतप्रधान नरेंद्र मोदी यांनी 15 ऑगस्ट रोजी, स्वातंत्र्यदिनाच्या भाषणात ही घोषणा केली होती. सीमावर्ती आणि किनारपट्टी 173 जिल्ह्यांतील 1,000 पेक्षा अधिक शाळा आणि महाविद्यालांयातील एक लाख कॅडेटस एनसीसीमध्ये सहभागी होतील. यात एक-तृतीयांश कॅडेटस मुली असतील.
एनसीसी कॅडेटसच्या प्रशिक्षणासाठी 83 एनसीसी युनिट्स  यांचे अद्यावतीकरण करण्यात येणार आहे. सीमावर्ती क्षेत्रांतील एनसीसी युनिट्सना लष्कराकडून प्रशिक्षण आणि प्रशासकीय मदत केली जाईल, नौदल किनारपट्टी क्षेत्रांमध्ये आणि हवाई दल हवाई दलाच्या तळांजवळील एनसीसी युनिटसला मदत करेल.
युवकांना लष्करी प्रशिक्षण आणि शिस्तबद्ध जीवनशैली देण्याबरोबरच त्यांना सैन्य दलात सामील होण्यासाठी देखील प्रेरणा मिळेल.
एनसीसी विस्तार योजना राज्यांच्या सहकार्याने राबवली जाईल.
B.Gokhale/S.Thakur/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
पंतप्रधान कार्यालय
विजयादशमीप्रसंगी पंतप्रधानांच्या देशाला शुभेच्छा
विजयादशमीच्या मंगल प्रसंगी पंतप्रधान नरेंद्र मोदी यांनी देशाला शुभेच्छा दिल्या आहेत. ‘विजया दशमीच्या मंगल प्रसंगी सर्व नागरिकांना हार्दिक शुभेच्छा’, असे पंतप्रधान म्हणाले.
संरक्षण मंत्रालय
एअर मार्शल पंकज मोहन सिन्हा यांनी भारतीय हवाई दलाच्या पश्चिम हवाई कमांडची जबाबदारी स्वीकारली
एअर मार्शल पंकज मोहन सिन्हा यांनी 01 जानेवारी 2023 रोजी भारतीय हवाई दलाच्या पश्चिम एअर कमांडची जबाबदारी स्वीकारली.
एअर मार्शल हे पुणे येथील राष्ट्रीय संरक्षण अकादमीचे पदवीधर आहेत आणि जून 1985 मध्ये त्यांना भारतीय हवाई दलात लढाऊ वैमानिक म्हणून नियुक्त करण्यात आले होते. ते वेलिंग्टनच्या प्रतिष्ठित डिफेन्स सर्व्हिसेस स्टाफ महाविद्यालयाचे माजी विद्यार्थी आहेत. अनुभवी फायटर पायलट, श्रेणी 'अ' पात्र फ्लाइंग इंस्ट्रक्टर, फायटर स्ट्रायकर लीडर, इन्स्ट्रुमेंट रेटिंग इंस्ट्रक्टर आणि परीक्षक, एअर मार्शल सिन्हा यांना 4500 तासांपेक्षा जास्त काळ लढाऊ विमान उडवण्याचा अनुभव आहे.
आपल्या 37 वर्षांच्या सेवा कारकिर्दीत, एअर मार्शल सिन्हा यांनी महत्त्वाच्या कमांड आणि स्टाफची पदे भूषविली आहेत. यामध्ये फायटर स्क्वॉड्रनचे कमांडिंग ऑफिसर, फ्लाइंग स्टेशनवर मुख्य प्रशिक्षक , रॉयल एअर फोर्स व्हॅली, युनायटेड किंगडम येथे प्रशिक्षण समन्वय अधिकारी, जिथे त्यांनी हॉक विमान उडवले होते, हवाई मुख्यालयातील प्रधान संचालक कार्मिक अधिकारी, प्रतिष्ठित हवाई दल स्टेशनचे एअर ऑफिसर कमांडिंग, हवाई दल प्रमुखांचे हवाई सहाय्यक आणि हवाई मुख्यालयातील सहाय्यक हवाई कर्मचारी ऑपरेशन्स आदींचा समावेश आहे. ते प्रीमियर फायटर एसक्यूएन  चे कमोडोर कमांडंट आहेत आणि सध्याची नियुक्ती घेण्यापूर्वी ते हवाई मुख्यालयात डायरेक्टर जनरल एअर  पदावर कार्यरत होते.
हवाई अधिकारी सिन्हा हे ‘विशिष्ट सेवा पदक’ आणि ‘अति विशिष्ट सेवा पदकाचे मानकरी आहेत.
एअर मार्शल पंकज मोहन सिन्हा हे एअर मार्शल एस प्रभाकरन यांचे उत्तराधिकारी आहेत जे 31 डिसेंबर 2022 रोजी भारतीय हवाई दलामध्ये 39 वर्षांपेक्षा जास्त उल्लेखनीय सेवा केल्यानंतर सेवानिवृत्त झाले.
गृह मंत्रालय
केंद्रीय गृहमंत्री आणि सहकार मंत्री अमित शाह यांच्या हस्ते आज हरिपूर संगीत विश्वविद्यालयाचा कोनशीला समारंभ ; उत्तर प्रदेशातील आझमगड येथील 4583 कोटी रुपये खर्चाच्या विविध विकासकामांचे केले उद्घाटन आणि पायाभरणी
पंतप्रधान नरेंद्र मोदी यांच्यामुळे देशातील प्रत्येक घरात नळाद्वारे पिण्याचे शुद्ध पाणी मिळण्याची सुविधा उपलब्ध, आझमगड येथे आज 4257 कोटी रुपये खर्चाच्या 1358 योजनांची सुरुवात
पंतप्रधान नरेंद्र मोदी यांनी देशातील 60% घरांमध्ये नळाद्वारे पाणीपुरवठ्याची सोय केली आहे, आतापर्यंत 11.66 कोटी घरांना नळाने पाणीपुरवठा करण्याचे काम पूर्ण
केंद्रीय गृहमंत्री आणि सहकार मंत्री अमित शाह यांच्या हस्ते आज हरिपूर संगीत विश्वविद्यालयाचा कोनशीला समारंभ पार पडला, तसेच शाह यांनी यावेळी उत्तर प्रदेशातील आझमगड येथील 4583 कोटी रुपये खर्चाच्या 117 विकास प्रकल्पांचे उद्घाटन आणि पायाभरणी केली.यावेळी उपस्थितांना संबोधून केलेल्या भाषणात केंद्रीय मंत्री अमित शाह म्हणाले की पूर्वीच्या सरकारांच्या काळात संपूर्ण देशात आझमगड म्हणजे दहशतीचा गड समजला जात असे. मात्र आज, आझमगडचा वारसा म्हणून प्रसिध्द असलेल्या हरिहर घराण्याप्रती आदर व्यक्त करण्यासाठी, पंतप्रधान नरेंद्र मोदी यांच्या समर्थ नेतृत्वाखाली येथे संगीत विद्यालयाची कोनशीला रचण्यात आली आहे.
अमित शाह पुढे म्हणाले की पंतप्रधान नरेंद्र मोदी यांच्यामुळे देशातील प्रत्येक घरात नळाने पिण्याचे शुद्ध पाणी मिळण्याची सुविधा पोहोचवली जात आहे आणि आझमगड येथे आज 4257 कोटी रुपये खर्चाच्या 1358 योजना सुरु करण्यात आल्या आहेत. ते म्हणाले की, पंतप्रधान नरेंद्र मोदी यांनी देशातील 60% घरांमध्ये नळाने पाणी पोहोचवले आहे, आणि आता प्रत्येक सेकंदाला एका घराला नळाने पिण्याचे पाणी पुरविले जात आहे. केंद्रीय मंत्री म्हणाले की, आतापर्यंत देशभरातील 11 कोटी 66 लाख घरांना नळाने पाणीपुरवठा करण्याचे काम पूर्ण झाले आहे. ते म्हणाले की आजपासून, उत्तर प्रदेशातील फ्लोराईडमुळे प्रभावित भागांमध्ये नळाने स्वच्छ पाण्याचा पुरवठा होईल याची सुनिश्चिती केली जात आहे.
केंद्रीय गृहमंत्री म्हणाले की, पंतप्रधान नरेंद्र मोदी यांच्या नेतृत्वाखाली उत्तर प्रदेश हे राज्य विकासाचे प्रतिक म्हणून उदयाला आले आहे.
नोइडा आणि आझमगड येथे नवीन आंतरराष्ट्रीय विमानतळांचा विकास केला जात असून यामुळे उत्तर प्रदेश हे लखनौ, वाराणसी आणि कुशीनगर यांच्यासह पाच आंतरराष्ट्रीय विमानतळ असलेले देशातील एकमेव राज्य ठरले आहे अशी माहिती केंद्रीय मंत्री अमित शाह यांनी दिली.
श्रम आणि रोजगार मंत्रालय
गेल्या 3 वर्षात 2,819 रोजगार मेळाव्यांचे आयोजन
नवी दिल्ली, 20 नोव्हेंबर 2019
एनसीएस राष्ट्रीय करिअर सेवांतर्गत गेल्या 3 वर्षात 2,819 रोजगार मेळाव्यांचे आयोजन करण्यात आले. प्लेसमेंट ऑर्गनाइझेशन्ससह 24,828 रोजगार पुरवठादार या मेळाव्यांना उपस्थित होते.
आपल्या पोर्टलवर नोंदणीसाठी आणि सेवांसाठी एनसीएस कुठलेही शुल्क आकारत नाही.
महाराष्ट्रात एकूण 83 रोजगार मेळावे झाले. त्याला 1,369 रोजगार पुरवठादार उपस्थित होते. 2016-17 या वर्षात 6 रोजगार मेळावे झाले, तर 2018-19 या वर्षात 49 रोजगार मेळावे झाले.
श्रम आणि रोजगार राज्यमंत्री  संतोष कुमार गंगवार यांनी आज राज्यसभेत लेखी उत्तरात ही माहिती दिली.
G.Chippalkatti/S.Kakade/D.Rane
(Visitor Counter : 55
विज्ञान आणि तंत्रज्ञान मंत्रालय
अनुसूचित जाती आणि जमातींच्या वैज्ञानिक प्रतिभेला प्रोत्साहन देण्यासाठी आणि त्यांच्या सामाजिक-आर्थिक विकासासाठी केंद्रीय विज्ञान तंत्रज्ञान विभाग देशाच्या विविध भागात 75 विज्ञान तंत्रज्ञान आणि नवोन्मेष केंद्रे उभारत आहे -डॉ.जितेंद्र सिंह
नवी दिल्ली, 23 ऑगस्ट 2022
केंद्रीय विज्ञान आणि तंत्रज्ञान राज्यमंत्री ; पृथ्वी विज्ञान  राज्यमंत्री तसेच पंतप्रधान कार्यालय,कार्मिक,सार्वजनिक तक्रारी, सेवानिवृत्ती वेतन, अणुऊर्जा आणि अवकाश राज्यमंत्री डॉ.जितेंद्र सिंह यांनी आज सांगितले की, विशेषत: अनुसूचित जाती आणि जमातींच्या वैज्ञानिक प्रतिभेला प्रोत्साहन देणे आणि या समुदायांची सामाजिक-आर्थिक स्थिती सुधारण्यासाठी विज्ञान आणि तंत्रज्ञान मंत्रालय देशाच्या विविध भागात 75 विज्ञान तंत्रज्ञान आणि नवोन्मेष केंद्रे स्थापन करत आहे. जवाहरलाल नेहरू विद्यापीठाच्या कन्व्हेन्शन सेंटर येथे “भारतीय आदिवासी समुदायाच्या सक्षमीकरणामध्ये तंत्रज्ञानाचे महत्त्व” या विषयावरील 2 दिवसीय आंतरराष्ट्रीय परिषदेच्या उद्घाटन सत्राचे प्रमुख पाहुणे म्हणून बोलताना डॉ जितेंद्र सिंह म्हणाले की, अशा 33 विज्ञान-तंत्रज्ञान आणि नवोन्मेष हबची स्थापना करण्यात आली आहे, तर 7 केंद्रे लवकरच सुरू होणार आहेत. ते म्हणाले की, या केंद्रांचा अनुसूचित जाती आणि जमातीच्या 30,000 लोकांना शेती, बिगरशेती, इतर संबंधित उपजीविका क्षेत्र आणि ऊर्जा, पाणी, आरोग्य, शिक्षण इत्यादीसारख्या विविध उपजीविकेच्या साधनांमध्ये थेट लाभ होईल.
S.Kane/G.Deoda/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 108
दूरसंचार आणि माहिती तंत्रज्ञान मंत्रालय
‘ओव्हर-द-टॉप  दूरसंचार सेवेसाठी नियामक यंत्रणा आणि निवडक ओटीटी सेवांवर बंदी' बाबत ट्रायच्या सल्लामसलत निवेदनावर टिप्पण्या/प्रति टिप्पण्या प्राप्त करण्यासाठी मुदतवाढ
ट्राय , अर्थात भारतीय दूरसंचार नियामक प्राधिकरणाने 07.07.2023 रोजी 'ओव्हर-द-टॉप  दूरसंचार सेवेसाठी नियामक यंत्रणा आणि निवडक ओटीटी सेवांवर बंदी घालण्याबाबतचे सल्लामसलत निवेदन जारी केले होते. निवेदनामध्ये उपस्थित केलेल्या मुद्द्यांवर भागधारकांकडून मागवण्यात आलेल्या लेखी टिप्पण्या प्राप्त करण्याची अंतिम तारीख 04.08.2023, तर प्रति टिप्पण्यांसाठी 18.08.2023 ही तारीख निश्चित करण्यात आली होती.
टिप्पण्या सादर करण्यासाठीची अंतिम मुदत वाढवण्याच्या हितधारकांच्या विनंतीवरून, लिखित टिप्पण्या आणि प्रति-टिप्पण्या सादर करण्याची अंतिम तारीख अनुक्रमे 18.08.2023 आणि 01.09.2023 पर्यंत वाढवण्यात आली आहे.
टिप्पण्या सादर करण्यासाठी आणखी वेळ वाढवण्याची हितधारकांची विनंती लक्षात घेऊन, लेखी टिप्पण्या आणि प्रति-टिप्पण्या सादर करण्याची अंतिम तारीख अनुक्रमे 01.09.2023 आणि 15.09.2023 पर्यंत वाढवण्याचा निर्णय घेण्यात आला आहे.
टिप्पण्या/प्रति टिप्पण्या अखिलेश कुमार त्रिवेदी, सल्लागार , ट्राय यांना, शक्यतो इलेक्ट्रॉनिक स्वरूपात advmn@trai.gov.in या ईमेल वर पाठवता येतील. कोणतेही स्पष्टीकरण/माहितीसाठी, अखिलेश कुमार त्रिवेदी, सल्लागार , ट्राय यांच्याशी दूरध्वनी क्रमांक +91-11-23210481 वर संपर्क साधता येईल.